

23 Οκτωβρίου 2023

**ΕΡΩΤΗΣΗ**

- προς τον υπουργό Υγείας

**Θέμα: «Η ιδιωτικοποίηση βλάπτει σοβαρά και τις διακομιδές των ασθενών»**

Σε μείζον πρόβλημα εξελίσσεται η δευτερογενής μεταφορά πολιτών από τα νοσοκομεία, δηλαδή των ασθενών που έχουν λάβει εξιτήριο και πρέπει να μεταφερθούν στους χώρους κατοικίας τους. Ο υπουργός Υγείας, σε πρόσφατη σύσκεψή του με τους διοικητές των Υγειονομικών Περιφερειών και των νοσοκομείων, προέκρινε τη μίσθωση ιδιωτικών ασθενοφόρων.

Το τελευταίο διάστημα, τα δύο νοσοκομεία των Ιωαννίνων βρίσκονται αντιμέτωπα με το συγκεκριμένο πρόβλημα. Ως αποτέλεσμα, σημαντικός αριθμός ασθενών παραμένει στα νοσοκομεία, καταλαμβάνοντας κλίνες ή περιμένοντας στα φορεία μέχρι να βρεθεί διαθέσιμο ασθενοφόρο του ΕΚΑΒ ή αποφασίσουν -εφόσον έχουν την οικονομική δυνατότητα- να μισθώσουν ιδιωτικό ασθενοφόρο.

Η λύση που προκρίνεται λόγω της συστηματικής άρνησης της κυβέρνησης να ενισχύσει το δημόσιο σύστημα υγείας, τα νοσοκομεία και το ΕΚΑΒ, είναι οι δαπανηροί διαγωνισμοί για τη μίσθωση ιδιωτικών ασθενοφόρων. Πιο ειδικά, το Πανεπιστημιακό Νοσοκομείο Ιωαννίνων προκήρυξε σχετικό διαγωνισμό τον Αύγουστο, ο οποίος κηρύχθηκε άγονος. Η επαναπροκήρυξή του έγινε με αύξηση του κόστους (από 27 σε 30 εκατ. €) και μείωση του αριθμού διακομιδών (από 200 σε 170) ώστε να ανταποκριθούν οι ιδιώτες. Επιπλέον, το ΠΓΝΙ ζητά επειγόντως από την 6η ΥΠΕ την πρόσληψη 4 επικουρικών υπαλλήλων ΔΕ για τη στελέχωση 2 ασθενοφόρων που θα διατεθούν από το ΕΚΑΒ. Παρόμοιο διαγωνισμό επιχείρησε και το Νοσοκομείο «Χατζηκώστα», ο οποίος κηρύχθηκε επίσης άγονος.

Δεδομένου ότι οι ασθενείς εξακολουθούν να ταλαιπωρούνται καθημερινά λόγω της έλλειψης προσωπικού και ασθενοφόρων, οι διακομιδές από μη εξειδικευμένο προσωπικό ενέχουν σοβαρούς κινδύνους, ενώ είναι ο ορατός ο κίνδυνος να μετακυλιστεί το κόστος στους ασθενείς,

**Ερωτάται ο αρμόδιος υπουργός:**

1. **Σε ποιες ενέργειες πρόκειται να προβεί ώστε να ενισχύσει το ΕΚΑΒ με ασθενοφόρα και ειδικευμένο προσωπικό, ώστε η διακομιδή των ασθενών να πραγματοποιείται με ασφάλεια, τόσο στην πόλη των Ιωαννίνων όσο και στο σύνολο της επικράτειας;**

**Οι ερωτώντες βουλευτές**

**Τζούφη Μερόπη**

**Παναγιωτόπουλος Ανδρέας**